Paul Retter

De Paul Retter, gebuer de 16. September 1928 zu Beetebuerg, a gestuerwen de 17. Mee 1980 an der Stad Lëtzebuerg, war e lëtzebuergeschen Architekt a Geschäftsmann.

Hien huet op der École supérieure d'architecture zu Paräis studéiert an no sengem Diplom als Architekt och nach Urbanismus studéiert. Seng Diplomaarbecht goung iwwer Les types d'aménagement fonctionnel du territoire luxembourgeois, an där e proposéiert huet, en zentrale Siidlungsraum tëscht Dikrech a Rodange ze schafen, fir dem ländleche Raum am Rescht vum Land säi Charakter ze loossenRobert L. Philippart: "Vor 40 Jahren starb der Architekt und Urbanist Paul Retter." tageblatt.lu, 14. Mai 2020..

Hie war en Adept vun der Charta vun Athen, engem urbanistesche Konzept, dat gär tabula rasa mat Alem a resolut nei Bebauung an d'Plaz virgesäit, woubäi Aktivitéite wéi Wunnen, Schaffen, Akafen a Fräizäit raimlech wäit getrennt sollte sinn.

Hie war ausserdeem Besëtzer vum Grand Garage de Luxembourg an hat de Monopol fir Chrysler-Autoen zu Lëtzebuerg ze verkafen, an huet Hotel-Restaurante bedriwwen.Philippart/Aschman 2021 an der Literatur.

 Wierker 
Vun him sinn d'Pläng vun 73 Bauprojeten an der Stad Lëtzebuerg, dorënner der 31 an der Uewerstad, zéng op der Gare, 16 um Belair an zéng zu Hollerech, déi tëscht 1955 an 1980 realiséiert goufen. Et sinn dat ë. a. d'Gebaier Forum Royal, Centre Bourse, Puits Rouge, den Nr. 49 um Boulevard Royal oder d'Vergréisserung vum Hotel Rix, oder och den Euroffice an de Centre Hermes op der Gare.

Ausserdeem huet hien de Kino Le Paris zu Beetebuerg, den Hotel Reserve du Mullerthal, den Domaine Beauregard, a soss Gebaier entworf.

 Retter-Thomas Prozess 
2022 huet d'Simone Retter, Duechter vum Paul Retter, eng Klo géint de Journalist Bernard Thomas agereecht, nodeems deen en Artikel iwwert hire Papp geschriwwen hatThomas, Bernard. “Retter Revisited – La Montée et La Chute d’un Grand Promoteur Immobilier Dans Les Années 1970.” D'Lëtzebuerger Land, November 26, 2021.. Si huet dem Journalist virgeworf, hirem Papp seng Éier attackéiert ze hunn. D'Geriicht huet däi Plainte zeréckgewisen: d'Recht op Respekt vum Privatliewe gëtt nëmmen de Liewegen zougestanen an ass net op d'Ierwen iwwerdrobarSorlut, Pierre. « L'avocate déboutée en appel ». d'Lëtzebuerger Land, 18 juillet 2025.. Dat Urteel ass vu grousser Bedeitung fir Journalisten, souwéi fir Historiker a Wikipedianer.

Biller

 Literatur 
 Robert L. Philippart / Christian Aschman (photos): Le difficile chemin vers la grande ville. Regards croisés sur l'oeuvre de Paul Retter, architecte et urbaniste à Luxembourg de 1957 à 1980. Editions Guy Binsfeld, 2021. ISBN 978-99959-42-83-0. Rezensioun am d'Lëtzebuerger Land  05.11.2021, Nr.44, S.12-13.
 Pierre Gilbert, 1986. La capitale et ses architectes: illustration critique de l'architecture dans la métamorphose d'une ville en un siècle. Institut grand-ducal, section des arts et des lettres, 222 S. Imprimerie Saint-Paul.

Um Spaweck

Kategorie:Gebuer 1928
Kategorie:Lëtzebuergesch Architekten
Kategorie:Urbanisten
Kategorie:Gestuerwen 1980